Vermy see by CliftonClifton, Kaapstad (Foto: Bevan Langley) Lede van die publiek is Woensdagoggend gewaarsku om weg te bly van Clifton se Eerste Strand weens riool wat in die see in loop. JP Smith, burgemeesterskomiteelid vir veiligheid, sekuriteit en maatskaplike dienste, het gesê die riool loop in die omgewing van Victoriaweg in die see in. Volgens Smith is dit weens ŉ verstopte drein by ŉ nabygeleë eiendom. “Die stad se spanne hoop om die verstopping sou gou moontlik te herstel sodra hulle toegang tot die eiendom kan verkry.” Smith meen enige vorm van ontspanningsaktiwiteite soos swem, duik, waterski en branderplankry kan die risiko van gastro-intestinale probleme asook vel-, oor, oog- en asemhalingsprobleme verhoog. “Enigiemand wat dus nou die see in dié omgewing gebruik, doen dit op hul eie risiko.” Die publiek is egter gemaan om vir tyd en wyl nie in die water te gaan nie. Smith het bygevoeg die stad sal waarskuwingstekens oprig om die publiek te waarsku en hulle ook in kennis stel sodra die strand weer veilig is vir gebruik.